Súradnice: 50°36′30″S 14°36′21″V﻿ / ﻿50,6083333°S 14,6058333°V﻿ / 50.6083333; 14.6058333

**Ralská pahorkatina** je geomorfologický celok na západe Severočeskej tabule. Zaberá prevažnú časť okresu Česká Lípa, východ okresu Litoměřice, sever okresu Mělník, juhozápad okresu Liberec a malú severozápadnú časť okresu Mladá Boleslav. Najvyšším vrchom je Ralsko (696m). V západnej časti pahorkatiny sa nachádza CHKO Kokořínsko.

Charakteristika územia
----------------------

Je to členitá pahorkatina na vrchnokriedových kvádrových kremenných, miestami ílovitých a vápnitých pieskovcoch, v menšej miere na slieňovcoch, piesočnatých slieňovcoch a ílovcoch, s početnými drobnými telesami treťohorných sopečných hornín (žily, výplne sopúchov, lakolity). Vznikol štruktúrne denudačný reliéf sedimentárnych stupňovín, plytkých kotlín s riečnymi terasami a rašeliniskami, rozsiahlych zarovnaných povrchov typu kryopedimentov. V kvádrových pieskovcoch sú kaňonovité a tiesňavovité údolia a početné tvary zvetrávania a odnosu horniny. Charakteristické sú početné vrchy na neovulkanitoch, vypreparovaných čadičových, znelcových a trachytových horninách, ktoré vytvárajú krajinné dominanty. Do povodia horného toku Panenského potoka prenikol cez Jítravské sedlo v dobe halštrovského a sálskeho zaľadnenia pevninský ľadovec. Na severovýchode sú rozsiahle montánne antropogénne tvary.

Poloha
------

Ralská pahorkatina sa tiahne v smere juhozápad - severovýchod. Na severovýchode je ohraničená Ještědsko-kozákovským chrbtom. Na severe sa stýka s Lužickými horami, línia medzi nimi je vedená medzi Novým Borom, Svorom, Mařenicami, Heřmanicami v Podještedí a obcou Kněžice. Na severozápade medzi Novým Borom a Litoměřicami nadväzuje na České středohoří, s ktorým má vôbec najdlhšiu hranicu z okolitých celkov. Na západe pozvoľna klesá k Labe, blízko ktorého pravého brehu sa medzi Liběchovom a Litoměřicami stýka s Dolnooharskou tabuľou. Na juhovýchode celok plynule prechádza do Jizerskej tabule a dosahuje takmer k mestu Mělník. Na východe pri meste Český Dub susedí s druhým celkom Severočeskej tabule, Jičínskou pahorkatinou, s ktorou má najkratšiu hranicu z okolitých celkov.

Členenie
--------

Celok Ralskej pahorkatiny (podľa Demka VIA-1) má v geomorfologickom členení dva podcelky. Prevažnú časť tvoria na juhozápade Dokeská pahorkatina (VIA-1A), na severovýchode je Zákupská pahorkatina (VIA-1B). Tieto podcelky sa ďalej členia do celkom deviatich okrskov:


| Geomorfologické členenie Ralskej pahorkatiny  |
| --- |
| **ČESKÁ VYSOČINA** • **Česká tabule** • Severočeská tabule |
| DOKESKÁPAHORKATINA | Polomené hory | Vlhošť (614 m) |
| Úštěcká pahorkatina | Hořidla (371 m) |
| Jestřebská kotlina | Borný (446 m) |
| Provodínská pahorkatina | Dub (458 m) |
| Bezdězská vrchovina | Velký Bezděz (604 m) |
| ZÁKUPSKÁPAHORKATINA | Cvikovská pahorkatina | Ralsko (696 m) |
| Českolipská kotlina | Českolipský Špičák (459 m) |
| Podještědská pahorkatina | Stříbrník (507 m) |
| Kotelská vrchovina |  Mazova horka (569 m) |
| **PROVINCIA** • **Subprovincia** • Oblasť / **Celok** / **PODCELOK** • **Okrsok** • Vrchol |

Väčšie mestá
------------

Na území celku leží okresné mesto Česká Lípa a sčasti tiež Litoměřice, z ďalších menších miest tu sú Nový Bor, Cvikov, Jablonné v Podještědí, Zákupy, Mimoň, Stráž pod Ralskem, Doksy, Dubá, Úštěk, Ralsko a z menšej časti Štětí.

Najvyššie vrcholy
-----------------

Uvedené sú všetky s aktuálnou výškou nad 500 metrov. Výška u niektorých vrchov sa časom znižuje ťažbou kameňa (napr. Maršovický vrch, Tlustec).

* Ralsko (696 m), Zákupská pahorkatina
* Jezevčí vrch (665 m), Zákupská pahorkatina
* Vlhošť (613 m), Dokeská pahorkatina
* Velký Bezděz (604 m), Dokeská pahorkatina
* Tlustec (591 m), Zákupská pahorkatina
* Zelený vrch (586 m), Zákupská pahorkatina
* Malý Bezděz (578 m), Dokeská pahorkatina
* Mazova horka (569 m), Zákupská pahorkatina
* Holubník (562 m), Zákupská pahorkatina
* Ortel (554 m), Zákupská pahorkatina
* Ostrá horka (552 m), Zákupská pahorkatina
* Ronov (552 m), Dokeská pahorkatina
* Tisový vrch (540 m), Zákupská pahorkatina
* Slavíček, (535 m), Zákupská pahorkatina
* Velký Jelení vrch (514 m), Zákupská pahorkatina
* Vrátenská hora (508 m), Dokeská pahorkatina
* Stříbrník (507 m), Zákupská pahorkatina
* Jelínka (504 m), Zákupská pahorkatina
* Činkův kopec (502 m), Zákupská pahorkatina
* Zábrdský kopec (501 m), Zákupská pahorkatina
* Kostelní vrch (500 m), Zákupská pahorkatina
* Malý Jelení vrch (500 m), Zákupská pahorkatina

Hydrografia
-----------

Územie je odvodňované riekou Ploučnicou a menšími pravostranným prítokmi Labe (Pšovka, Liběchovka, Obrtka a Úštěcký potok). Na druhej strane potom prítokmi Jizery (Zábrdka, Mohelka).

Fotogaléria niektorých vrchov
-----------------------------

* Jezevčí vrchJezevčí vrch
* Svahy VlhoštěSvahy Vlhoště
* Malý a Velký BezdězMalý a Velký Bezděz
* Tlustec od Brništského rybníkaTlustec od Brništského rybníka
* Zelený vrch nad CvikovomZelený vrch nad Cvikovom
* Ortel neďaleko CvikovaOrtel neďaleko Cvikova
* Ronov z VlhošťaRonov z Vlhošťa
* Slavíček a Tisový vrchSlavíček a Tisový vrch

Referencie
----------

1. 1 2 3 4  DEMEK, Jaromír; MACKOVČIN, Peter, a kolektív. *Zeměpisný lexikon ČR: Hory a nížiny*. 2. vyd. Brno : AOPK ČR, 2006. 582 s. ISBN 80-86064-99-9.
2. ↑  HOLEČEK, Milan. *Lužické hory*. Praha 1 : Olympia, 2004. ISBN 80-7033-832-6. Kapitola Všeobecná část - Povrch, s. 16.

Pozri aj
--------

* Geomorfologické členenie Česka
* Zoznam vrchov a kopcov v okrese Česká Lípa

Iné projekty
------------

Commons
* Spolupracuj na Commons Commons ponúka multimediálne súbory na tému **Ralská pahorkatina**

### Externé odkazy

* Geomorfologické mapa na Mapy.nature.cz (J. Demek et al. 2006)
* Web Treking o členení oblastí
* Web České hory
* Geomorfologické členenie Libereckého kraja (J. Demek et al. 1987)

Zdroj
-----

*Tento článok je čiastočný alebo úplný preklad článku Ralská pahorkatina na českej Wikipédii.*